觀劉永年團練畫角鷹
作者：黄庭堅
朝代：宋

paragraphs: 劉侯才勇世無敵，愛畫工夫亦成癖。
弄筆掃成蒼角鷹，殺氣稜稜動秋色。
爪拳金鉤觜屈鐵，萬里風雲藏勁翮。
兀立槎枒不畏人，眼看青冥有餘力。
霜飛晴空塞草白，雲垂四野陰山黑。
此時軒然盍飛去，何乃巑屼立西壁。
祗應真骨下人世，不謂雄姿留粉墨。
造次更無高鳥喧，等閑亦恐狐狸嚇。
旁觀未必窮神妙，乃是天機貫胸臆。
瞻相突兀摩空材，想見其人英武格。
傳聞揮毫頗容易，持以與人無甚惜。
物逢真賞世所珍，此畫他年恐難得。